የአይ ኤም ኤፍ ዋና ዳይሬክተር በኢትዮጵያ ይፋዊ የስራ ጉብኝት ጀመሩ
የዓለም አቀፉ የገንዘብ ድርጅት/አይ. ኤም .ኤፍ/ ዋና ዳይሬክተር ክሪስቲን ላጋርድ በኢትዮጵያ ይፋዊ የስራ ጉብኝት ለማድረግ ትናንት ማምሻውን አዲስ አበባ ገቡ።ዳይሬክተሯ ቦሌ ዓለም አቀፍ አውሮፕላን ማረፊያ ሲደርሱ የገንዘብና ኢኮኖሚ ትብብር ሚኒስትር ዶክተር አብርሃም ተከስተ፣ የብሔራዊ ባንክ ምክትል ገዢ ዶክተር ዮሐንስ አያሌው፣ የዓለም አቀፍ የገንዘብ ድርጅት የኢትዮጵያ ቢሮ የስራ ሃላፊዎችና ሌሎች እንግዶች አቀባባል አድርገውላቸዋል።ዛሬ ይፋዊ የሥራ ጉብኝታቸውን ጀምረዋል፡፡የገንዘብና ኢኮኖሚ ትብብር ሚኒስትር ዶክተር አብርሃም ተከስተ የዋና ዳይሬክተሯ ጉብኝት ዓላማ ኢትዮጵያ በኢኮኖሚው ዘርፍ እያስመዘገበች ያለውን እድገት ለመረዳት መሆኑን ገልጸዋል።በተጨማሪም ጉብኝቱ  ለኢትዮጵያ የኢኮኖሚ እድገት እውቅና የሚሰጥና ከተቋሙ ጋር ያላትን ትብብር የሚያጠናክር እንደሆነም አስረድተዋል።ዋና ዳይሬክተር ክርስቲን ላጋርድ በኢትዮጵያ ቆይታቸው ከፕሬዚዳንት ዶክተር ሙላቱ ተሾመ፣ ከጠቅላይ ሚኒስትር ኃይለማሪያም ደሳለኝ እና ከተለያዩ የመንግስት ከፍተኛ የሥራ ኃላፊዎች ጋር ውይይት ያደርጋሉ ተብሎ ይጠበቃል።ኃላፊዋ በአፍሪካ የኢኮኖሚ ኮሚሽንና የአፍሪካ ህብረት ተገኝተው ንግግር የሚያደርጉ ሲሆን፤ የዱከም የኢንዱስትሪ ፓርክንና የሃምሊን የፌስቱላ ሆስፒታልን እንደሚጎበኙ ታውቋል።ኢትዮጵያ የዓለም አቀፉ የገንዘብ ድርጅት አባል የሆነችው የዛሬ 72 ዓመት እ.ኤ.አ. ታህሳስ 27 ቀን 1945 ሲሆን፤ ከድርጅቱ 189 አባል አገሮች አንዷ ናት።ባለፉት 72 ዓመታት በተለይም እ.ኤ.አ. ከ1996 – 2010 ባሉ ዓመታት፣ ኢትዮጵያ በዓለም የገንዘብ ድርጅት አማካኝነት ልዩ የብድርና የቴክኒክ እርዳታ እንዲሁም የውጭ ዕዳ ጫና ቅነሳና ስረዛ ድጋፍ አግኝታለች።(ኢዜአ)